จ่อปรับเป้ารถยนต์ใหม่
ส.อ.ท.ปลื้มยอดผลิตพุ่งสูงสุดรอบ 30 เดือน,อุตสาหกรรมรถยนต์คุยลั่นทุ่ง เริ่มเห็นแสงสว่างปลายอุโมงค์ ยอดผลิตรถเดือน มี.ค.พุ่งสูงสุดรอบ 30 เดือน ทะลุ 1.92 แสนคัน โดยเฉพาะในประเทศ แม้ยอดขายยังลดลง เตรียมปรับเป้าใหม่ มิ.ย.นี้ ดัชนีอุตสาหกรรมเดือน มี.ค.เริ่มฟื้นเมื่อเทียบกับเดือน ก.พ.ที่ผ่านมา,นายสุรพงษ์ ไพสิฐพัฒนพงษ์ โฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดผลิตรถยนต์ในเดือน มี.ค. มีปริมาณ 192,811 คัน เพิ่มขึ้น 8.19% เทียบกับปีก่อน สูงสุด ในรอบ 30 เดือน เป็นผลจากการผลิตรถยนต์ เพื่อจำหน่ายในประเทศเพิ่มขึ้น เช่น รถยนต์นั่ง อยู่ที่ 34,680 คัน เพิ่มขึ้น 18.07% และรถกระบะขนาด 1 ตัน เพิ่มขึ้น 63.56% อยู่ที่ 46,579 คัน ถือเป็นสัญญาณที่ดีว่าตลาดรถยนต์ในประเทศเริ่มฟื้นตัว แม้ยอดขายในประเทศเดือน มี.ค. อยู่ที่ 72,404 คัน ยังลดลง 2.3% เป็นผลจากเศรษฐกิจในประเทศชะลอตัวสินค้า เกษตรยังทรงตัวก็ตาม,ยอดผลิตรถยนต์เดือน มี.ค. เมื่อเทียบกับเดือน ก.พ.ที่ผ่านมา เพิ่มขึ้น 15.86% สอดคล้องกับยอดขายรถยนต์ในประเทศ ที่เพิ่มขึ้นจากเดือน ก.พ. 26.8% ส่วนหนึ่งเป็นผลจากยอดจองรถยนต์งานบางกอก อินเตอร์เนชั่นแนล มอเตอร์โชว์ ครั้งที่ 37 และเร่งชดเชยกำลังการผลิตสำรองในช่วงสงกรานต์ แต่ทุกอย่างเริ่มดีขึ้น เริ่มเห็นแสงสว่างที่ปลายอุโมงค์ โดยเฉพาะตลาดในประเทศ ซึ่งตอนนี้ค่ายรถยนต์ ต่างก็หวังว่ามาตรการกระตุ้นเศรษฐกิจของภาครัฐ ที่ทยอยออกมาให้เห็นผลเร็วๆ อยากให้เร่งอนุมัติโครงการต่างๆ และดูแลราคาสินค้าเกษตรอย่างต่อเนื่อง เชื่อว่ากำลังซื้อจะเพิ่มขึ้น แม้สถาบันการเงิน ยังเข้มงวดในการปล่อยสินเชื่อรถยนต์ก็ตาม แต่ยังไม่ปรับเป้าหมายการผลิตรถยนต์ เพื่อจำหน่ายในประเทศ ยังอยู่ที่ 755,000 คัน ขณะที่ยอดผลิต เพื่อการส่งออกอยู่ที่ 1.22 ล้านคัน เพราะอยากรอ ตัวเลขให้เห็นชัดๆ ก่อนจะพิจารณาใหม่เดือน มิ.ย.นี้,ด้านนายเจน นำชัยศิริ ประธาน ส.อ.ท. กล่าวว่า ตนต้องการให้รัฐบาลเพิ่มความเข้มข้นให้ผู้ประกอบการมองเป้าหมายการเพิ่มขีดความสามารถ ในการแข่งขันมากขึ้น เพื่อเป็นปัจจัยหลักในการขับเคลื่อนประเทศ โดยเฉพาะการนำนวัตกรรม การเพิ่มประสิทธิภาพการผลิต รวมทั้งการดึงภาคเกษตรเข้ามาเป็นส่วนหนึ่งของภาคอุตสาหกรรม เนื่องจากไทยเป็นเมืองการเกษตร เพื่อสร้างมูลค่าเพิ่มสินค้าแปรรูปมากกว่าการส่งออกเป็นวัตถุดิบ ช่วยให้รัฐบาลไม่ต้องชดเชยราคาสินค้าเกษตร,ขณะนี้รัฐบาลให้ความสำคัญในการเพิ่มขีดความสามารถการแข่งขัน ทั้งการนำงานวิจัย นวัตกรรมมาใช้มากขึ้น ถือเป็นสิ่งที่ดี แต่อยากให้รัฐทำการประชาสัมพันธ์ให้คนในประเทศเห็นความสำคัญ ตื่นตัว มองเป็นเป้าหมายเดียวกันว่า เพื่อให้ทุกฝ่ายร่วมด้วยช่วยกันให้เป็นแนวทางเดียวกัน เพราะขณะนี้หลายคนก็ยังไม่รู้ความสำคัญมากนัก ซึ่งภาคเอกชนก็พยายามช่วยโปรโมตอย่างต่อเนื่อง ส่วนภาครวมเศรษฐกิจตอนนี้ก็ค่อยๆฟื้นตัว เชื่อว่าช่วงครึ่งปีหลังน่าจะดีขึ้น จากมาตรการกระตุ้น เศรษฐกิจของภาครัฐ,สำหรับผลสำรวจดัชนีความเชื่อมั่นภาคอุตสาหกรรมเดือน มี.ค. อยู่ที่ 86.7 เพิ่มขึ้นจากเดือน ก.พ. อยู่ที่ 85.1 เป็นการเพิ่มขึ้นครั้งแรก หลังจากลดติดต่อกัน 2 เดือน เนื่องจากมาตรการกระตุ้นอสังหาริมทรัพย์ และการลงทุนภาครัฐเกี่ยว กับโครงสร้างพื้นฐาน ทำให้อุตฯที่เกี่ยวข้องกับวัสดุก่อสร้าง มียอดขายเพิ่มขึ้น รวมทั้งเดือน มี.ค. มีกิจกรรมส่งเสริมการขายทั้งภาคอุตสาหกรรมยานยนต์, อัญมณี และเครื่องประดับ, เฟอร์นิเจอร์ และเครื่องใช้ไฟฟ้า และเร่งผลิตสินค้ารองรับเทศกาลสงกรานต์ ขณะที่ดัชนีความเชื่อมั่นคาดการณ์ 3 เดือนข้างหน้าอยู่ที่ 98.3 ลดลงจากเดือน ก.พ. อยู่ที่ 100.1 เนื่องจากผู้ประกอบการยังกังวลความ ผันผวนเศรษฐกิจโลก.
อุตสาหกรรมรถยนต์คุยลั่นทุ่ง เริ่มเห็นแสงสว่างปลายอุโมงค์ ยอดผลิตรถเดือน มี.ค.พุ่งสูงสุดรอบ 30 เดือน ทะลุ 1.92 แสนคัน โดยเฉพาะในประเทศ แม้ยอดขายยังลดลง เตรียมปรับเป้าใหม่ มิ.ย.นี้
สุรพงษ์ ไพสิฐพัฒนพงษ์,อุตสาหกรรมรถยนต์,ยอดผลิตรถยนต์,ยอดขายรถยนต์,ข่าว,ไทยรัฐฉบับพิมพ์